CaledonFM - Heritage Day "Braai Feast"
HERITAGE DAY "BRAAI FEAST"
2018-09-24 15:00 - 18:00
GABRIËLSKLOOF SE VREUGDEVURE BRAND HOOG VIR SA ERFENIS
Van tuisgemaakte wors tot melktert spring rolls by dié Overbergse Braai
Sondag, 23 September 2018
Gabriëlskloof laat wapper op 23 September die landsvlag met trots vir Suid-Afrikaanse erfenis, wanneer sjef Frans Groenewald die braaivleisvure aansteek vir 'n viering, waar tradisionele heerlikhede met 'n moderne kinkel én geurige disse eie aan die Overberg bedien sal word. Gabriëlskloof sluit by Suid-Afrikaners regoor die wêreld aan om deel te wees van wat plaaslik bekend is as Nasionale Braaidag.
Van sy heuwelligging buite Botrivier - slegs 80 minute van Kaapstad - geniet Gabriëlskloof ongerepte uitsigte vanaf die koppie in die middel van die velde en berge van die majestieuse Overberg. Die streek is bekend vir sy gasvryheid danksy sy lang geskiedenis as plek waar mense graag gevestig het en hul voorrade aangevul het vir hul reis verder die binneland in.
Die Overberg is ook bekend vir sy lang skaap-boerdery geskiedenis en daarom sal lam dus die kollig steel in sjef Frans se planne vir dié heerlike Overbergse Braai by Gabriëlskloof.
Suid-Afrika se amptelike Erfenisdag wat kort ná die land se eerste demokratiese verkiesing in 1994 ingestel is, val vanjaar op 'n Maandag. Gabriëlskloof het dus besluit om hul eie feestelikheid te organiseer en dit op die vorige dag, Sondag, aan te bied, om aan gesinne die kans te gun om langer te kuier.
"By laasjaar se Erfenisbraai by Gabriëlskloof was die melktert spring rolls 'n vuurwarm treffer. Hulle mag dalk net weer hul verskyning maak!" sê Frans. "Daar is ook bitter min disse wat by 'n wildspotjie kan kers vashou om saam met Gabriëlskloof se wonderlike rooiwyne te geniet."
Die kombuis maak ook sy eie wors en skilpaadjies (lewer in netvet toegedraai) wat sy aan sy op die rooster sal braai in 'n feesviering, wat nou al onder die braai-fynproewers 'n hele gevolg opgebou het. En moenie die lip-lekker bykosse soos die krakerige kaas braaibroodjies, pap en chakalaka sous, sowel as 'n wye verskeidenheid vars en geurige slaaie vergeet nie.
Pasmaat dit met Gabriëlskloof se bekroonde wyne en lewendige musiek en jou planne vir 23 September is uitgesorteer.
Die landgoed-op-die-koppie, soos Gabriëlskloof nou al bekendheid verwerf het, is geliefd vir sy portefeulje uitsonderlike, terroir-gedrewe wyne en ekstra suiwer olyfolie. Die Gabriëlskloof restaurant is die bymekaarkomplek vir beide, waar voortreflike, ruimhartige porsies plattelandse maaltye nou al 'n gevolg in die streek opgebou het.
Vir meer inligting oor Gabriëlskloof, besoek www.gabrielskloof.co.za of gesels op Facebook en Twitter @Gabrielskloof.